《寄虔州慈云惠禅师》
宋代·郭祥正

惟昔庐山旧，舜师称老禅。惠也乃上足，解空无比肩。

我尝叩其乃，活活如涌泉。况复能吟哦，俯视唐皎然。

一别二十载，相望修途邅。音信谁谓隔，月华长自圆。

嗟予困俗累，久负香火缘。适为幕府客，远泛潇湘船。

还过庐山下，庐山安足怜。既无故人语，顽碧徒参天。

多谢子规鸟，数声空谷传。准拟趁汝飞，飞落赣水边。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。